ডামরা ঘাটে আবার উত্তেজনা, অবৈধ বালি পাচার রুখতে অভিযানে অগ্নিমিত্রা পাল

আসানসোল: আসানসোল (Asansol) দক্ষিণের বিজেপি (BJP) বিধায়ক অগ্নিমিত্রা পাল (Agnimitra Paul) আবারও শিরোনামে। বৃহস্পতিবার সকালেই ডামড়া ঘাটে (Damra Ghat) আকস্মিক অভিযানে নেমে তিনি অবৈধ বালি উত্তোলন ও পাচারের বিরুদ্ধে কড়া ব্যবস্থা নেন। ঘটনাস্থলে পৌঁছে অতিরিক্ত বালি বোঝাই একাধিক ডাম্পার ও ভারী যানবাহনের চাবি কেড়ে নেওয়ার অভিযোগ উঠেছে তাঁর বিরুদ্ধে। বিধায়ককে দেখে ডাম্পারের চালকরা অনেকেই এলাকা ছেড়ে পালিয়ে যায় বলে স্থানীয় সূত্রে জানা গেছে।

প্রায় তিন সপ্তাহ আগেই ডামড়া অঞ্চলে অবৈধ বালি ব্যবসা নিয়ে সরব হয়েছিলেন অগ্নিমিত্রা পাল। এমনকি এই চক্রে জড়িত থাকার অভিযোগে এক স্থানীয় কাউন্সিলরের বিরুদ্ধে ইডিতে অভিযোগও জানান তিনি। অভিযোগ, এরপরও এলাকায় রাতদিন চলছে অবৈধ বালি পাচার। এদিন সরেজমিনে সেই পরিস্থিতি যাচাই করতেই ঘাটে পৌঁছান বিধায়ক।

আরও পড়ুন: খড়দহে জলাশয় ভরাটের অভিযোগ, পঞ্চায়েত ও মন্ত্রীর হস্তক্ষেপে থামল মাফিয়াদের দৌরাত্ম্য

অগ্নিমিত্রা পাল সাফ জানিয়ে দেন, “বৈধ চালান ছাড়া এক মুঠো বালিও পরিবহন হতে দেব না। নির্ধারিত ক্ষমতার বেশি বালি তোলার কোনও প্রশ্নই নেই। আর প্রশাসন চোখ বুজে বসে আছে।” তিনি পুলিশ প্রশাসনের নিষ্ক্রিয়তার তীব্র সমালোচনা করে বলেন, বছরের পর বছর ধরে অবৈধ খনন চললেও পুলিশ কোনও ব্যবস্থা নিচ্ছে না।

তিনি দাবি করেন, অবৈধ বালি চক্রের ফলে দামোদর নদীর অস্তিত্ব বিপন্ন। কালাঝরিয়া ওয়াটার পাম্প হাউস নদীগর্ভে তলিয়ে যাওয়ায় প্রায় ৫১টি গ্রামে পানীয় জল সরবরাহ বাধাগ্রস্ত হয়েছে। “এভাবে চলতে দিলে নদী বলে কিছুই থাকবে না,” মন্তব্য অগ্নিমিত্রার। তিনি জানান, আটক করা সব ডাম্পার পুলিশকে খবর দিয়ে হস্তান্তর করা হয়েছে এবং সমস্ত কাগজপত্র খতিয়ে দেখে মামলা করার নির্দেশ দিয়েছেন।

পরে আসানসোল দক্ষিণ থানায় তিনি লিখিত অভিযোগ দাখিল করেন। থানার ভেতরে প্রবেশ করে বিজেপি কর্মীরা স্লোগান দিতে শুরু করলে এক পর্যায়ে উত্তেজনা চরমে ওঠে। অবৈধ বালি কারবার বন্ধ না হওয়া পর্যন্ত আন্দোলন চালিয়ে যাওয়ার হুঁশিয়ারিও দেন বিধায়ক।